Torsten Gejl (ALT), 2025-05-20:
Tak, formand, og nej, Alternativet går ikke ind for, at vi skal have flere slagterier – det skulle da lige være planteslagterier.
Uanset hvad er det ifølge Klimarådet sandsynligt, at vi når 2030-målsætningen om 70 pct. CO₂-reduktion i 2030, og det er jo glædeligt, hvis det så kommer til at holde.
Så vi skal i hvert fald videre.
I Alternativet synes vi, vi skal op på klimaneutralitet i 2035.
Det må simpelt hen være et realistisk mål.
Men der har vi det sådan, at når der tales om måske at bruge 4-5 pct. af bruttonationalproduktet på forsvar, så synes jeg set i det perspektiv, at det er fint, at vi investerer i at holde indsatsen mod klimakrisen ved lige, indtil vi får løst de her sikkerhedskriser.
Når vi nu taler energiforsyning på den lange bane, vil jeg sige, at vi var glade for den aftale, vi lavede i går, hvor vi udbyder 3 GW havvind, men det er jo en redningsaktion.
Vi havde en plan om i hvert fald 6 GW, som der bare ikke var nogen der gad at byde på.
Jeg var selv for få år siden med til sammen med daværende klimaminister hr. Dan Jørgensen at være oppe på de helt høje klinger.
Vi planlagde nogle energiøer i Nordsøen, som var sådan 64 fodboldbaner store – det var bare installationerne, og så stod vindmøllerne udenom.
Og vi talte om et grønt dansk energibrand med strøm til millioner og millioner af danske husstande.
Så det var altså også, før verden gik af lave, men jeg var selv med til det, og jeg har selv hånden på kogepladen, for jeg troede på det.
Så det, at vi så i går formulerede det med 3 GW havvind, synes jeg er glimrende, og jeg er glad for at komme i gang igen.
Med hensyn til landvind og solceller synes jeg, vi er for fedtede.
Vi har lavet nogle ordninger, der gør, at de lokalområder, hvor det her skal sættes op, og hvor man stort set ikke har andre ressourcer, ikke får nok ud af det.
Jeg er stadig væk vild med det Hvide Sande-projekt, hvor borgerne og bankerne finansierede to kæmpestore møller og fik en stor del af indtjeningen.
Som en derude fra sagde: Prøv at høre, Torsten, det er lettere at glo på de der møllevinger og lytte til dem, når det er sådan, at vi ved, de skaber næring til området, og at de fastholder plejehjemmet og skolen, så Brugsen kan blive her, og så vi kan blive her i Hvide Sande.
Der synes jeg vi er for fedtede.
Jeg synes simpelt hen ikke, at vi formår at lade lokalområderne få glæde nok af den energiudvikling, der er derude.
Uanset hvad er stikordet for den her debat om fremtid og forsyning set fra Alternativets side
utålmodighed.
Vi mener også, det er helt skørt, at Venstre vil afblæse udfasning af gasfyr stik imod den aftale, vi har lavet.
Der er jeg enig med Enhedslisten i, at vi bør sætte en stopdato for udfasning af gas, for de mange tusind gaskunder, der kan komme over på fjernvarme.
Der har jeg nogle gange oplevet med den her regering, at med hensyn til energipolitikken bliver det sådan et skridt frem og et tilbage, og så bliver det sådan et nulsumsspil, og her synes jeg nærmest, at regeringen modarbejder sig selv lidt.
Når Venstres formand står og siger, at vi skal afblæse udfasningen af gasfyr, og Socialdemokraternes ordfører siger, at det er faktisk er et uhensigtsmæssigt signal at sende til fjernvarmeleverandørerne, så er der en direkte modsætning i regeringen.
Til gengæld vil jeg gerne give Socialdemokraternes ordfører, hr. Jesper Petersen, adskillige point for at være ærlig og tydelig og turde fortælle om Socialdemokraternes egen politik.
Jeg mener, det er rigtigt, at vi skal lade være med at sende usikre signaler, når vi skal have så mange mennesker over på fjernvarme – specielt når det går langsomt.
Jeg synes, som jeg også har sagt i Klimaministeriet, at Troels Lund Poulsen skulle flette næbbet i stedet for at stå og skabe tvivl om udfasningen af gasfyr.
Vi vil også gerne kigge på den aftale hurtigere end i 2026.
Det er i hvert fald ikke halleluja.
Men vi vil ikke have atomkraft i Danmark, vi vil ikke have den ind i den danske energiplanlægning, og vi vil heller ikke have det tilknyttet det danske elnet generelt.
Men hvis det nu er sådan, at udviklingen af atomkraft med fjerdegenerationsatomkraft f.eks. i Indien kan betyde, at man kan gå fra fossil energi og videre over på fjerdegenerationsatomkraft og bagefter måske over på vindenergi, og selv om vi nu i Danmark er så gode i forhold til vind- og solenergi, at det her ikke er aktuelt, hvorfor skulle vi dog ikke lade danske virksomheder være med på et eventyr, som kan komme til at give så meget mening?